Son sak dalk nog nie finaal vir Sunwolves | Netwerk24
02 Junie 2020 19:30
Groot onsekerheid heers oor of die Sunwolves ooit weer in aksie gaan wees. Foto: Getty Images
Maandag is reeds bevestig dat die Sunwolves se laaste seisoen in Superrugby verby is nadat die span se aansoek om in 'n plaaslike toernooi in Australië te speel weens Covid-19-reis- en logistieke kwessies deur die mat geval het.
Dié Japanse span het gehoop om in 'n 12 weke lange toernooi, wat vir Julie tot September beplan is, te speel.
Internasionale reisbeperkings het dit egter te moeilik gemaak om dié span in te sluit.
Die Sunwolves het vanjaar sy laaste seisoen in Super-rugby gespeel nadat daar verlede jaar besluit is dat hy uit die kompetisie gesny sou word om dit meer vaartbelyn te maak.
Die span se hoof- uitvoerende beampte, Yuji Watase, sê egter dit is nie 'n uitgemaakte saak dat dié span sy laaste wedstryd gespeel het nie.
"Alles oor die Sunwolves se toekoms is tans onseker," het hy gesê.
"Ons gaan ons volgende stap met die JRVU (Japanse Rugbyunie) bespreek. Die plan is om Japan se rugby sterker te maak."
Daar was reeds praatjies dat die Sunwolves by Japan se plaaslike Topliga ingesluit kan word.
In hierdie stadium lyk dit egter onwaarskynlik en kan ander spanne, wat deur groot maatskappye in Japan besit en gerugsteun word, daarteen gekant wees.
Van dié spanne het voor verlede jaar se Wêreldbeker-toernooi ook spelers aan die Sunwolves geleen en sal daardie spelers wil terughê.
Daar is ook nie ooreenstemming oor in watter liga die Sunwolves veronderstel is om by in te val nie.
Die Sunwolves het wel daarin geslaag om 'n redelike ondersteuningsbasis op te bou sedert hy in 2016 in die Super-reeks begin speel het.
Die span het egter meestal maar gesukkel en kon net nege wedstryde wen.
Watase meen egter dat die span 'n rol gespeel het om 'n groter spelerbasis vir Japan se aanslag in verlede jaar se WB-toernooi te help skep.
Japan het vier wedstryde in dié toernooi gewen voordat hy in die kwarteindronde teen Suid-Afrika, die uiteindelike wenner, vasgeval het. – Reuters